
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x. 976  din 18 decembrie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru completarea Legii nr.571/2003 
privind Codul fiscal 
Cu adresa nr.PL.x.976 din 18 decembrie 2006 , Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Legii nr.571/2003 privind Codul fiscal. 

La întocmirea raportului s-au avut în vedere avizele Consiliului Legislativ şi al Comisiei juridică, de disciplină şi imunităţi.

Guvernul nu susţine iniţiativa legislativă.
Prezenta propunere legislativă are ca obiect de reglementare completarea art.258 din Legea nr.571/2003 privind Codul fiscal, cu modificările şi completările ulterioare, cu două noi alineate, potrivit cărora, în cazul terenurilor amplasate în extravilan, impozitul pe teren este de 10 lei/ha, până la încheierea operaţiunii de clasificare a terenurilor pe clase de calitate, în scopul evitării stabilirii şi aplicării arbitrare a impozitului în raport cu clasa de calitate a terenului. 
Propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei au participat 22 deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 13 decembrie 2006.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative în şedinţa din data de 7.02.2007, comisia propune Plenului Camerei Deputaţilor respingerea acesteia deoarece sistemul de impozitare pe terenurile aflate în extravilan a fost schimbat prin Ordonanţa de urgenţă a Guvernului nr.21/2006 pentru modificarea  Legii nr.571/2003 privind Codul fiscal. Potrivit acestui act normativ, cuantumul impozitului în discuţie este reglementat în funcţie de zonele fiscale - de la A la D, stabilite administrativ de către consiliile locale – şi  de categoriile de folosinţă ale terenurilor respective. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert,
Roşu Gica
